O`zbekiston elektrsiz qolgan kun. Yoxud "bozori uchgan" sham atrofida gurunglar

Xabaringiz bor, kecha, 26 yanvar kuni soat 10:57 da Markaziy Osiyo yagona elektr tarmog`ida katta avariya bo`lishi oqibatida mamlakatimiz hududlarida elektr energiya ta`minotida o`chishlar yuzaga keldi. 
Ayni daqiqalarga kelib, O`zbekistonda elektr bilan ta`minlash 80 foiz amalga oshirildi. Biroq, endilikda mavjud etkazib berishdagi muammolar sabab Respublika bo`ylab gaz ta`minotida uzilish va kamayishlar yuzaga kelmoqda.
Kechadan beri ijtimoiy tarmoqlarda mazkur masala bosh mavzuga aylandi: muhokamalar qizg`in davom emoqda, munosabatlar bildirilmoqda. 
Xususan, "Milliy tiklanish" demokratik partiyasi rahbari Alisher Qodirov holat yuzasidan o`z fikrlarini bildirib:
"Mamlakatda avval hech bo`lmagan transchegaraviy texnogen avariya oqibatida yuzaga kelgan 10 soatlik energiya ta`minotdagi uzilishni bartaraf etishda Davlat rahbaridan boshlab barcha mas`ul vazirlik va idoralar fidoyilik qilishdi.  
Xalqimiz ham vaziyatdan manfaat izlaydigan turli g`alamis provokasiyalarni sovuqqonlik bilan rad etdi. Bu mamlakat favqulodda holatlar bo`yicha stress-testdan o`tganini ko`rsatadi.  
Shu bilan birga Hukumat komissiyasi bunday holat takrorlanmasligi uchun aybdorlarni aniqlashiga va jiddiy jazolashiga ishonamiz", — deya mulohaza qilgan edi.
 
Shuningdek, kecha, sodir bo`lgan elektr uzilish sabab respublika bo`ylab, ayniqsa, Toshkent shahrida ichimlik suvi va shamga talab oshgani yuzaga chiqdi. Qisqa muddat ichida ijtimoiy tarmoqlarda do`kon va bozorlarda sham va ichimlik suvining narxi 2-3 barobarga oshgani xaqida videolar tarqaldi.   
Bugun esa, ijtimoiy tarmoqlarda allaqachon vaziyatga kulgu tusi berilgan turli sarkazm foto va videolar paydo bo`ldi.
Bundan tashqari, ko`plab izoh va xabarlarda do`konlarda sham va suv narxining keskin oshib ketgani tanqid qilindi. Jumladan, Platforma.uz kanali o`ziga kelgan fuqaro murojaatidan parcha qoldirgan. 
"Assalomu alaykum, men kechagi voqealarga o`z munosabatimni bildirmoqchiman. Avvalo kechagi elektr energiyasi ta`minoti uzilishida xizmat qilgan fidoyi insonlarga rahmat, Alloh qilgan xizmatinglarga ko`p ko`p ajr bersin.  
Endi esa shamni, suvni qimmat sotib soqqa qilgan muttahamlar, xo`sh yuz ming yoki million foyda qildingiz, shu bilan baxtli bo`lib, boy bo`lib ketdingizmi?  
Axir sizdan uch ming so`mlik shamni etti mingdan, olti minglik suvni o`n mingdan sotib olgan odamlar sizga rahmat aytib rozi bo`lib ketdimi, yo`q va yana yo`q.
Sizlar haqiqiy xalq dushmanisizlar, agar yurtga yov kelsa sizlar Vatanni sotasizlar. Admin sizdan iltimos ushbu postni boricha e`lon qiling, toki o`shanaqa pashtkashlarga etib borsin. Oxiratda har kim xizmatiga yarashasini oladi!" - deyiladi aholi tomonian bildirilgan fikrda. 
Bugun, mazkur kutilmagan holat yuzasidan "darakchi.uz" kichik surishtiruv o`tkazdi.  
Poytaxtning gavjum ko`chalari bo`ylab fuqarolarni "bozori uchgan" ichimlik suvi va sham bo`yicha savolga tutar ekanmiz, ulardan turli xil javoblar oldik.
Xaridorlar: “Xalq boshiga musibat tushganda, o`z xalqumini o`ylaydiganlar ko`p” desa, sotuvchilar: “Optom”da narxlar ko`tarilib ketdi” deyishmoqda.
To`g`ri, kutilmagan holat bir zumda hayotni izdan chiqarib yubordi. Balki aytilganidek, ayrimlar vaziyatdan ustamonlarcha foydalanib ham qoldi. Biroq, shu o`rinda, mazkur favqulodda holatda qahramonlik ko`rsatib, aholiga engillik va sharoit yaratishga harakat qilgan FVV, Ichki ishlar, energetika, sog`liqni saqlash, suv ta`minoti idorlari, hokimliklar va yana boshqa o`nlab soha vakillarining faoliyati alohida tahsinga loyiq.